Каляжанка зьявіцца літаральна на наступны дзень, прыплыве праз адзін пляж, яны тут усе навокал па прапусках. Караблі разыходзяцца, а Фабіян і Сабіна спускаюцца стромымі лесьвіцамі да пляжу. Жудасныя лесьвіцы, сотні прыступак. Але яны значна горшыя, калі трэба назад. Зрэшты, нечаканая трэніроўка. Пасьля выседжваньня каля тэлефона і кампутара. Фабіян іранізуе: другім разам трапіў у вучэбку. Але гэта пасьля пляжу ўжо. А на пляжы іх расшукала Сабініна каляжанка. Сабіна паведаміла ёй па і-мэйлу, што едзе адпачываць у Таўрыду. Яна пацікавілася — куды менавіта. І таксама прыехала, утрох са сваёй сяброўкай і яе дачкой.